C 132/198
SL
Uradni list Evropske unije
24.3.2022
četrtek 7. oktobra 2021
posadke na krovu; ker so beloruske oblasti v Minsku aretirale potnika Ramana Prataseviča (Roman Protasevič), ki je beloruski novinar in aktivist, ter njegovo partnerko, rusko državljanko in študentko na Evropski univerzi za humanistične vede v Vilni, Sofijo Sapega;
J.
ker je Lukašenkov režim v povračilnih ukrepih proti sankcijam EU, sprejetim zaradi prisilne preusmeritve letala družbe Ryanair med letom FR4978, javno grozilo, da bo z migranti in drogami preplavilo EU, zlasti sosednji državi Litvo in Poljsko; ker se je ta grožnja uresničila z instrumentalizacijo migrantov za dosego političnih ciljev: ker je Lukašenkov režim oblikoval shemo za transport migrantov iz Iraka in Turčije v Minsk ter jim nato s pomočjo beloruskih mejnih policistov omogočil nezakonit vstop v Evropsko unijo; ker je zaradi tega v Litvo vstopilo približno 4 000 nezakonitih migrantov, na Poljsko več kot 1 400, v Latvijo pa približno 400; ker so Litva, Latvija in Poljska zaradi stanja na njihovih mejah z Belorusijo razglasile izredne razmere; ker je število nezakonitih vstopov v EU še vedno visoko in ker še vedno prihaja do poskusov nezakonitega vstopa; ker beloruski režim s silo pritiska na migrante, da vstopijo na ozemlje EU, ter ustvarja propagando in dezinformacije, s katerimi države članice EU obtožuje spodbujanja nezakonitih migracij v Belorusijo; ker je Lukašenko predlagal, naj se odpravi obveznost Belorusije, da sprejme vrnjene migrante in je beloruskemu parlamentu predložil osnutek zakona o začasni odpravi te obveznosti; ker je vsaj pet migrantov umrlo zaradi hipotermije in izčrpanja, nekateri pa so že več tednov blokiranih na zunanji meji EU z Belorusijo; ker je Poljska organizacijam civilne družbe in medijem omejila dostop do obmejnega območja, na katerem so bile razglašene izredne razmere; ker razmere na meji med EU in Belorusijo ostajajo napete, pri čemer je veliko takšnih in drugačnih provokacij s strani beloruskih častnikov in vojakov;
K.
ker je predsednica Komisije v svojem govoru o stanju v Uniji z dne 15. septembra 2021 instrumentalizacijo migrantov poimenovala hibridni napad Belorusije, katerega namen je destabilizirati Evropsko unijo;
L. ker so 3. avgusta 2021 Vitalija Šišova, ustanovitelja beloruske hiše v Ukrajini, ki pomaga ljudem, ki so zapustili Belorusijo, našli mrtvega obešenega v parku v Kijevu;
M. ker je belorusko generalno tožilstvo 17. septembra 2021 prekinilo preiskavo o smrti Ramana Bandarenke (Roman Bondarenko);
N. ker je režim po nedavnem usodnem streljanju v Minsku, ki je terjal življenji Andreja Zelcerja in agenta KGB, aretiral in izsilil priznanja več kot sto ljudi, ki so dogodek komentirali v družbenih medijih;
O. ker je bila beloruska atletinja Kriscina Cimanouska (Kristina Cimanovska), potem ko je kritizirala svoje trenerje, prisiljena predčasno zapustiti olimpijske igre v Tokiu in je zaradi strahu za svojo varnost na tokijskem letališču prosila za policijsko zaščito in sprejela humanitarni vizum, ki ji ga je ponudila Poljska; ker je Mednarodni olimpijski komite iz tokijskih olimpijskih iger izgnal beloruska trenerja Artura Šimaka in Jurija Majseviča ter proti njima sprožil preiskavo;
P. ker sta Rusija in Belorusija septembra 2021 v že tako napetih razmerah izvedli obsežno skupno vojaško vajo Zapad 2021, v kateri je sodelovalo 200 000 članov vojaškega osebja, ter s tem dodatno obremenili stanje na meji z EU; ker sta Rusija in Belorusija ustanovili skupni center za usposabljanje letalskih sil in zračne obrambe v Grodnu, ki je oddaljen manj kot 15 kilometrov od meje s Poljsko; ker sta se Aleksander Lukašenko in Vladimir Putin 9. septembra 2021 sestala v Moskvi in napovedala odobritev 28 dodatnih programov za povezovanje na gospodarski in fiskalni ravni ter vzpostavitev „skupnega obrambnega prostora“, kar je še en korak bližje k združitvi beloruskih in ruskih oboroženih sil ter k morebitni stalni namestitvi ruskih čet v Belorusiji; ker je Lukašenko napovedal, da namerava do leta 2025 od Rusije kupiti orožje v vrednosti milijarde USD, vključno z raketnimi sistemi S-400; ker sta Lukašenko in Putin 9. septembra 2021 sprejela tudi dogovor o vzpostavitvi enotnega naftnega in plinskega trga ter o poglobitvi gospodarskega povezovanja, s čimer se bo povečalo tveganje, da bo Lukašenko Rusiji še naprej dovolil posege v suverenost Belorusije v zameno za nadaljnjo rusko podporo;
Q. ker je beloruski režim 28. junija 2021 prekinila sodelovanje v pobudi vzhodnega partnerstva;